Lycée technique agricole

De Lycée technique agricole (gekierzt LTA), déi sougenannt Akerbauschoul, ass en ëffentleche Lycée technique deen e spezifeschen Ausbildungszyklus ë. a. fir Baueren, Gäertner, Landwirtschaftsmaschinemecanicienen, Ëmwelttechniker a Beruffer am Beräich Naturwëssenschaften ubitt. Uganks zu Ettelbréck, ass d'Schoul zanter der Rentrée 2021/22 zu Gilsdref.

 D'Geschicht vun der Schoul 
Mam Gesetz vum 28. Februar 1883 gouf d'Schoul als « École agricole » zu Ettelbréck gegrënnt a war am Ufank am Gebai vun der fréierer Brauerei Schmit-Gengler, um Eck vun der Avenue Salentiny an der Avenue Kennedy.

No de Pläng vum Staatsarchitekt Paul Wigreux gouf de 4. Oktober 1929 de Grondstee vum Gebai an der Avenue Salentiny vun der Grand-Duchesse Charlotte geluecht an et gouf den 23. Oktober 1932 offiziell a Presenz vun der Groussherzogin Charlotte an dem Prënz Felix ageweit.

Am November an Dezember 1944 war an der Schoul zäitweileg en US-Lazarett installéiert.

Mam Gesetz vum 12. November 1971 gouf den Enseignement agricole à Ettelbruck geschaaft, deen den 13. Juli 1979 an « Lycée technique agricole » ëmgenannt gouf.

D'Gebai vun der Akerbauschoul zu Ettelbréck gouf den 29. Mäerz 2019 als nationaalt Monument klasséiert.

Neit Gebai zu Gilsdref
2009 hunn de Bauteminister Claude Wiseler an d'Erzéiungsministesch Mady Delvaux-Stehres d'Pläng vun engem neie Gebai vun der Akerbauschoul virgestallt, dat zu Gilsdref gebaut sollt ginn"Présentation du nouveau Lycée Technique Agricole à Gilsdorf. mtp.public.lu, 12-05-2009..

An de Joren dono sinn d'Pläng ëmmer nees hänke bliwwen, ëmgeännert oder esouguer ganz a Fro gestallt ginn. Sou waren ufanks och e Pensionat, e Laboratoire vun der Akerbauverwaltung a Büroe vun der Landwirtschaftskummer um Gilsdrëffer Site virgesinn, déi dann awer op Dikrech verluecht goufen"Gilsdorf: LTA-Neubau ab Frühjahr?" wort.lu, 27. August 2015, 16:45.Frédéric Antzorn: "Lycée technique agricole: Gilsdorf confirmé." paperjam.lu, 17 juillet 2014, 17:24..

D'Finanzéierungsgesetz gouf de 15. Mee 2012 gestëmmt, mat engem Budget vun 100 Milliounen Euro. De 6. Juli 2016 hunn d'Bauaarbechte vun der neier Schoul zu Gilsdref ugefaangen an den 10. Juli 2017 gouf de Grondstee vun de Ministere Bausch, Meisch an Etgen geluecht.

D'Gebai gouf fir d'Rentrée am September 2021 a Betrib gehollLe lycée technique agricole déménage à Gilsdorf." Communiqué op gouvernement.lu, 05.08.2021.

Fir de motoriséierten Accès bei d'Gebai gouf op der Fielsser Strooss am Joer 2017 op Héicht vun der deemoleger Raschtplaz Kréiwenkel e Rond-point amenagéiert an et gouf de Busarrêt Ackerbauschoul geschaf. D'Schoul ass iwwer e Schotterpad mam neie Gebai vum LCD an der Hotelsschoul verbonnen. Südwestlech vun der Schoul gouf op der Këpp e Park amenagéiert.

Well fir d'Schüler kee Parking bei der Schoul virgesinn ass, parken déi – och alt emol illegal – an der Ëmgéigend a ginn deelweis iwwert d'Haaptstrooss zu Fouss an d'Schoul, eng Situatioun, iwwer déi schonn eng Rei Deputéiert eng parlamentaresch Fro gestallt hunn. Den Direkter vum Lycée bréngt en eventuelle Park-and-Ride um Bloen Eck an der Ärenzdallgemeng an d'Spill, ouni datt awer eng definitiv Léisung a Siicht ass.

 Direkteren 

 Nicolas Schroeder (1883-1901)
 Dominique Nepper (1901-1916)
 Jean-Pierre Zanen (1916)
 Auguste Hermann (1916-1940)
 Mathias Gillen (1940)
 Jean Nicolay (1945-1950)
 Antoine Jentges (1950-1961)
 Jean-Pierre Lanners (1961-1967)
 Edmond Jacqué (1967-1981)
 Norbert Feltgen (1981-2006)
 Martine Hansen (2006-2013)
 Tom Delles, (2013 -)

 Kuckt och 
 Secondaireschoulen zu Lëtzebuerg

 Um Spaweck 

 D'Ackerbauschoul um Internet
 Maxime Gillen, D'Ackerbauschoul kritt eng nei Adress Reportage op rtl.lu den 20. September 2021
 85 Jahre Ackerbauschulgebäude in Ettelbrück - Ein ehrenwertes Haus op wort.lu den 22. Oktober 2017

Kategorie:Schoulen zu Lëtzebuerg
Kategorie:Gebaier an der Gemeng Ettelbréck
Kategorie:Gemeng Bettenduerf
Kategorie:National Monumenter a Landschaften zu Lëtzebuerg